Շիրմաքարի յայտնութիւնը պատճառ եղաւ որ յետադարձ ակնարկ մը նետենք Պէշիքթաշի այժմ գոյութիւն չունեցող գերեզմաններուն։ Հրանդ Տինք Հիմնադրամի հայ հիմնարկներու գրաւուած կալուածներու մասին ուսումնասիրութիւնները պարփակող հատորին մէջ բովանդակալից տեղեկութիւններ կան այս ուղղութեամբ։ Գերեզմաններէն մէկուն տարածքը գնուած է Կիւրեղ Մանուէլեան կողմէ 1776 թուականին։ 1849-ին Կարապետ Ամիրա Պալեան պատերով շրջափակած է գերեզմանատան տարածքը։ Երկրորդ գերեզմանատունը կը գտնուէր այժմ Վոսփորի կամուրջին կապող երթուղիի Եըլտըզի խաչմերուկին վրայ։ Երկու գերեզմանատուներն ալ գրաւուած են եւ մէկուն տեղ այսօր կայ Պարպարոսի պողոտան, իսկ միւսին տեղ՝ Ապպասաղա զբօսայգին։